Bygges op for forsøgsmidler som håndsrækning til udsatte borgere

Aalborg Kommune har fået bevilget forsøgsmidler til at etablere et nyt socialt satellitkontor i Aalborg Øst. Kontorets formål vil være at yde særlig hjælp til en gruppe af bydelens socialt udsatte borgere. Det er tanken, at det nye kontor skal være meget mere end et kontor i traditionel forstand: Der vil altid være kaffe på kanden, mulighed for en hyggesnak og fælles aktiviteter sammen med andre borgere, der kommer på kontoret. - Vi håber, at kontoret kan fungere som en fælles port, der giver dem et bedre og hurtigere overblik over hjælpen. Endvidere vil kontoret fungere som et hyggeligt, uformelt mødested, hvor de kan møde såvel andre borgere i samme situation som professionelle rådgivere, siger Mai-Britt Iversen, rådmand for Familie- og Beskæftigelsesforvaltningen. Projektet fungerer som et forsøg i tre år. Velfærdsministeriet har bevilget 2.476.000 kr. i støtte.